Gustaf de Laval
Gustaf de Laval var en svensk ingeniør, opfinder og industrimand, uddannet ved Teknologiska institutet i Stockholm og ved universitetet i Uppsala. Laval opfandt i 1878 metode og maskineri til separering af fløde fra mælk ved centrifugering af mælken. Sammen med landsmanden Oscar Lamm (1848-1930) grundlagde han samme år et firma til fremstilling af mekaniske separatorer; dette omstruktureredes i 1883 til AB Separator, det senere Alfa-Laval AB.
Senere beskæftigede Laval sig med højhastighedsdampturbiner og patenterede i 1883 en turbine med maksimal omløbshastighed på 42.000 o/min.